# בקאע

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
מבט כללי על חלק מאזור הבקאע; צולם בשנת 2003

הבקאע (בערבית البقاع, תרגום מילולי: "העמק"; מוכרת גם כבקעת הלבנון) הוא חבל ארץ פורה במזרח לבנון, במערב סוריה ובקצהו הצפוני בדרום תורכיה, הממוקם כ-19 ק"מ מזרחית לים התיכון (באזור ביירות). כשמו כן הוא - בקעה, שטח נמוך המוקף רכסי הרים מסביבו - הרי הלבנון במערב והרי מול הלבנון במזרח.

בקאע היא הקצה הצפוני ביותר של השבר הסורי אפריקאי. היא מהווה המשך ישיר של עמק החולה בישראל ועמק עיון בלבנון. אורכו של העמק הוא כ-120 ק"מ ורוחבו הממוצע הוא 16 ק"מ. האקלים הוא ים תיכוני, החורף ממוזג והקיץ חם ויבש, כמות הגשמים מושפעת מהיות העמק בצל הגשם, ונעה בין 230 מ"מ בצפון ל- 610 מ"מ במרכז העמק. שני נהרות יוצאים מן העמק, הליטני, הזורם מערבה, לים התיכון, והעאצי, הזורם לים דרך צפון סוריה.

זחלה היא העיר הגדולה ביותר בעמק, והיא מצויה צפונית לכביש ביירות-דמשק החוצה את העמק.

## [עריכה] חקלאות

עוד במאה הראשונה לספירה, כאשר האזור היה בשליטת הקיסרות הרומית, שימש העמק מקור החיטה לפרובינקיה הרומית של סוריה. כיום מהווה העמק 40 אחוז מהשטח המעובד בלבנון. צפון העמק היבש משמש בעיקר כאזור מרעה, ואילו דרומו משמש לגידול חיטה, תירס, כותנה וירקות; כרמים ומטעים גדלים בעיקר באזור זחלה. באזור גדלים באופן בלתי חוקי גם גידולי חשיש ושדות פרג המשמשים להפקת אופיום. בשנת 1957 נבנה בחלקו הדרומי של העמק סכר, ששיפר מאוד את אספקת המים לאזור.

## [עריכה] הסטוריה

### [עריכה] בעת העתיקה

בימי הבית השני היה חלק מן הבקאע שייך לממלכה בשם כלקיס. בממלכה זו גר שבט ערבי בשם היטורים. הממלכה השתרעה על פני חלקים מדרום הלבנון וצפון הגליל, אולם יהודה אריסטובולוס הראשון, הכהן הגדול סיפח חלקים ניכרים מכלקיס (הקרויה אף ארץ היטורים) לממלכתו וגייר את תושביה, בשנת 104 לפני הספירה. בשנת 41 נתן הקיסר הרומאי קלאודיוס את הממלכה במתנה להורדוס יוליוס, הוא הורדוס השני, אחיו של אגריפס הראשון. לאחר מותו של הורדוס השני, ניתנה הממלכה על ידי הקיסר קלאודיוס לאגריפס השני, אך בשנת 54 ניטלה ממנו. כלקיס הקדומה נמצאת כיום בסמוך לעיירה מג'דל ענג'ר בבקאע.

### [עריכה] בשנים האחרונות

החל בתחילת שנות השבעים השתלט על האזור ארגון הפת"ח והאזור כונה בישראל ה"פתחלנד". לאחר כיבוש האזור בידי צה"ל במהלך מלחמת לבנון, לא חזר הפת"ח לשלוט באזור, וזה הפך לאחד ממרכזי גידול הסמים הגדולים ביותר בעולם, בשליטה סורית. אזור הבקאע נחשב לאזור אסטרטגי עבור סוריה בשל קרבתו לבירתה דמשק, מצב שהביא לכך שבמשך כל מלחמת האזרחים בלבנון ובתקופת שלטונה של סוריה בלבנון שלאחריה (עד אמצע 2005) היו בו כוחות סוריים גדולים. ב-2005 נאלצה סוריה להסיג את כוחותיה מלבנון - אזור הבקאע היה האזור האחרון שפונה מחייליה.

כיום, כמו רובו של דרום לבנון, נמצא דרום הבקאע בשליטה כמעט מוחלטת של ארגון החיזבאללה, בסיועם של משמרות המהפכה האיראניים.

## [עריכה] ראו גם

- זחלה
- עמק עיון
- בעלבק

מקור: http://he.wikipedia.org../../../%D7%91/%D7%A7/%D7%90/%D7%91%D7%A7%D7%90%D7%A2.html

קטגוריה: לבנון: גאוגרפיה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Bahasa Indonesia
- Italiano
- 日本語
- Nederlands
- Polski
- Português
- Svenska